'n Diep sug | YAHWEH-NISSI
'n Diep sug
May 5, 2020 May 5, 2020 / Guest Author
Teresa van Ávila is 'n 16e-eeuse Spaanse mistikus en teoloog. Sy is in 1515 gebore as die dogter van 'n baie welvarende sakeman. Sy het reeds van kleins af 'n diep soeke na God gehad. Teresa se ma is oorlede toe sy 11 was en daarna het sy net een begeerte gehad en dit was om haar lewe ten volle aan die Here toe te wy.
Sy het groot erns gemaak met haar verhouding met God en dikwels mistieke ervarings gehad in so mate dat sy dit probeer wegsteek het vir mense. Terselfdertyd het sy amper alles wat sy gedink en ervaar het neergeskryf, met die gevolg dat haar verhouding met God en haar ervaring daarvan 'n ryk hulpbron geword het.
Teresa se toewyding het gelei tot grootskaalse kritiek teen die Karmelitiese orde (waarvan sy deel was), wat al meer in toewyding verslap het. Dit het haar jare se swaarkry en verguising op die hals gehaal, maar die reformasie wat deur haar toewyding ontketen is was ongekend. Sy het kritiek, onsekerheid, angstigheid, eensaamheid en verlatenheid goed geken.
Een van haar bekendste gebede, wat in haar eie handskrif tussen al haar geskrifte op 'n stukkie papier gevind is, was haar baie bekende "Nada te turbe".
"Nada te turbe" het oor meer as 400 jaar vir gelowiges wêreldwyd woorde gegee vir die diep sug waarmee hulle soms voor God in tye van swaarkry gestaan het, veral wanneer hulle eie woorde soek was. Miskien kan "Nada te turbe" ook vanaand iets van die sug van jou eie hart verword.